Rugbyspeler se vrou besteel hom rot en kaal | Netwerk24
Gareth Cooper het in 2005 saam met die Britse en Ierse Leeus in Nieu-Seeland getoer. Foto: Getty Images
MailOnline berig Gareth Cooper, wat in 2005 saam met die Britse Leeus in Nieu-Seeland getoer het, is intussen geskei van Debra Leyshon en sê hy kan haar nie vergewe nie.
Cooper (40) het 'n gimnasium en vragvervoeronderneming begin wat deur Leyshon bestuur is, maar toe die ondernemings sukkel, het sy banklenings aangegaan.
Sy het vandeesweek in die hof in Cardiff skuld beken op 13 aanklagte van bedrog.
Cooper se voormalige sakevennoot, Simon Thomas, en kollega, Mark Lee, het ook in die hof verskyn. Thomas en Lee het onderskeidelik op twee aanklagte en een aanklag van bedrog skuld beken.
Thomas het bedrog van £380 000 gepleeg, terwyl Lee met £50 000 gebaat het.
Leyshon (41) het voorgegee dat die ondernemings "floreer", maar het twee banklenings aangegaan en 'n tweede verband op die gesin se huis en vier ander eiendomme uitgeneem.
Gareth Cooper het 46 toetse vir Wallis gespeel. Foto: Getty Images
Roger Griffiths, aanklaer, sê Cooper was van niks bewus nie.
"Hy is in Februarie 2017 bankrot verklaar en na die hof ontbied. Daar is 'n maand later toegegee dat hy 'n slagoffer van bedrog was," sê Griffiths.
Cooper moes terugtrek na sy ouerhuis en lenings van £120 000 uit hul pensioenfondse maak.
"Dit was op 'n tydstip waarop hulle vir hul aftrede moes beplan. Ek sal altyd diep dankbaar vir hul ondersteuning wees," sê Cooper.
"Ek en Debra is nou geskei. Ek kan haar nie vergewe vir wat sy gedoen het nie, maar sy is die ma van my kinders.
"Sy het mettertyd baie geheimsinnig geraak oor hoe dit met die ondernemings gaan. Sy sou die kwessie vermy as ek haar daaroor uitvra.
"Ek is bedrieg en gemanipuleer deur die persoon wat ek die meeste vertrou het – my vrou en die ma van my kinders."
Leyshon en die twee mans word Vrydag gevonnis.
Cooper het 46 toetse vir Wallis gespeel en die Rooi Drake in 2007 in die Wêreldbekertoernooi verteenwoordig.
Hy was gekies vir die Britse Leeus se toer in 2005, maar met drie ander skrumskakels in die groep, het hy slegs een wedstryd gespeel.